b'\n_START_ARTICLE_\nPanar\xc4\x97ja\n_START_PARAGRAPH_\nPanar\xc4\x97ja (it. Panarea) \xe2\x80\x93 antra pagal ma\xc5\xbeum\xc4\x85 (po Basiluzzo) sala Lipario salyne (tai Italijai priklausanti vulkanini\xc5\xb3 sal\xc5\xb3 grandin\xc4\x97 \xc5\xa1iauriau Sicilijos). Saloje visus metus gyvena apie 280 gyventoj\xc5\xb3, o vasar\xc4\x85 \xc4\xaf sal\xc4\x85 atvyksta daug turist\xc5\xb3. Sala yra Lipario komunos frakcija (frazione). Paskutiniais metais sala \xc4\xafgijo tarptautin\xc4\xaf gars\xc4\x85, nes joje \xc4\x97m\xc4\x97 lankytis tarptautin\xc4\x97s \xc4\xaf\xc5\xbeymyb\xc4\x97s.\n_START_SECTION_\nGeografija\n_START_PARAGRAPH_\nSala yra neaktyvus ugnikalnis, jos plotas yra 3,4 km\xc2\xb2. Auk\xc5\xa1\xc4\x8diausias salos ta\xc5\xa1kas yra Punta del Corvo (421 m). Netoli Punta di Peppe e Maria kaimo yra kar\xc5\xa1tosios versm\xc4\x97s._NEWLINE_Populiarus \xc5\xa1i\xc4\x85 ma\xc5\xbeyt\xc4\x99 sal\xc4\x85 lankan\xc4\x8di\xc5\xb3 turist\xc5\xb3 u\xc5\xbesi\xc4\x97mimas yra nardymas akvalangu. Vienas traukos ta\xc5\xa1k\xc5\xb3 yra plaukiojimas su akvalangu prie sudu\xc5\xbeusi\xc5\xb3 laiv\xc5\xb3 tarp pakrant\xc4\x97s uol\xc5\xb3 Lisca Bianca ir Bottaro.\n_START_SECTION_\nIstorija\n_START_PARAGRAPH_\nSenov\xc4\x97je Panar\xc4\x97jos pavadinimas buvo Euonymus. Archeologiniai duomenys rodo, kad ma\xc5\xbedaug 1200 m. pr. m. e. saloje gyveno Mik\xc4\x97n\xc5\xb3 kult\xc5\xabros \xc5\xbemon\xc4\x97s. Sala buvo apgyvendinta ir senov\xc4\x97s Romos laikais. Romos imperijai \xc5\xbelugus sala liko negyvenama d\xc4\x97l pirat\xc5\xb3 antpuoli\xc5\xb3._NEWLINE_\xc5\xa0iais laikais Panar\xc4\x97ja tapo madinga atostog\xc5\xb3 vieta. 2011 m. sala buvo apra\xc5\xa1yta JAV mad\xc5\xb3 \xc5\xbeurnale W magazine._NEWLINE_Panar\xc4\x97ja ir likusios Lipario salos 2000 m. buvo paskelbtos UNESCO pasaulinio paveldo vieta. Didele dalimi d\xc4\x97l to statybos ir perstatymai saloje grie\xc5\xbetai reguliuojami, o bendruomen\xc4\x97 i\xc5\xa1laiko savo salin\xc4\xaf izoliuotum\xc4\x85. Daugelyje gyvenam\xc5\xb3 viet\xc5\xb3 galima apsigyventi tik laikinai, o keletas nam\xc5\xb3, kuriuose galima gyventi i\xc5\xa1tisus metus, yra labai brang\xc5\xabs.'